google/wiki40b huggingface dataset:
ארבע בבות

ארבע בבות (ביידיש: דער "ניגון פון פיר פאַלען". מכונה גם: ניגון אדמו"ר הזקן או ניגון הרב וכן הניגון הידוע והניגון המיוחס. חסידי אדמו"ר הזקן קראו לו "תקיעה גדולה") הוא מעשרת הניגונים המכוונים והחשוב שבהם, שהלחין רבי שניאור זלמן מלאדי מייסד חסידות חב"ד. הניגון נחשב לאחד הניגונים העמוקים והמיוחדים של החסידות, ולניגון היסודי והראשי של חסידות חב"ד. לניגון ארבעה בתים, בהם משתקפים העולמות הרוחניים העליונים אבי"ע. ניגון זה, כמו רוב ניגוניו, חיבר רבי שניאור זלמן בעת שלמד אצל מורו ורבו המגיד ממעזריטש. לאחר שהיה לרבי, שינה ושיכלל את כל הניגונים, וניגון זה בפרט.
מפאת סגולותיו המיוחדות ומשמעותו הרוחנית, נהוג בקרב חסידי חב"ד לנגנו בדייקנות, מתוך רצינות ובמועדים מיוחדים.
בספר הניגונים של חסידות חב"ד, "ארבע בבות" הוא הניגון הראשון.

זמני נגינתו

נהוג בחסידות חב"ד לנגנו בזמנים מסוימים כמו חודש אלול, ימי הסליחות וגם בשמחת תורה. כמו כן ביום האחרון של שלוש הרגלים, פורים, י"ט כסלו ("חג הגאולה", בו השתחרר רבי שניאור זלמן מלאדי מהכלא) ביום כיפור ובימים טובים נוספים. וכן בזמני שמחות: בעת הובלת החתן והכלה לחופה, בר מצווה וברית מילה.
אדמו"רי חב"ד הקפידו לנגנו בראש השנה, בחודש אלול, בברית מילה, בחתונה ובבר מצווה, וכן בי"ט בכסלו שנחשב "ראש השנה" לניגון זה.
בלובביץ', עיירת הערש ומרכז חסידות חב"ד במשך כמאה שנים, היו מנגנים ניגון זה רק בזמנים קבועים, כמו י"ט כסלו, ובשמחות כמו ברית מילה, בר-מצווה, חתונה וגם בחודש אלול בתפילה (כשמתפללים ביחידות באריכות).
מקובל בשם הצמח צדק, שבימות החול (מלבד הזמנים האמורים), נגינתו עלולה לעורר קיטרוגים.
מקובל בחב"ד, שקודם לשירת הניגון, מנגנים את "ניגון הכנה לארבע בבות", של אדמו"ר הרש"ב. ולאחריו מנגנים את הניגון "נְיֶה ז'וּרִיצִי חְלוֹפְּצִי".
בל"ג בעומר מנגנים את זה זה קודם ההדלקה המרכזית בקבר רבי שמעון.

דייקנות וזהירות בנגינתו

נהוג לשיר כל בית פעמיים (כך הוא מופיע גם בכל התקליטים).
הפעם האחרונה ששרו ניגון זה בפומבי בנוכחות הרבי מנחם מנדל שניאורסון הייתה בשבת פרשת שמות ה'תשמ"ט. באותה התוועדות דיבר הרבי על הזהירות המיוחדת שצריכה להיות בניגון והורה ש"ינגנו עתה באופן יוצא מן הכלל (שהרי ידוע גודל הזהירות שלא לנגן ניגון זה כי אם בזמנים מיוחדים)".

לקריאה נוספת

הרב לב לייבמן, תולדותיו וצפונותיו של ניגון אדמו"ר הזקן, סקירה מקיפה מתוך ביאורי רבותינו נשיאינו, מכון נגינה לאור החסידות, ה'תשע"ה.
קורי וולדן

ביוגרפיה

בנו של קלייטון ולואנה. וולדן למד לימודים כלליים במדעי הבריאות.
וולדן שיחק בתיכון דייטונה ביץ' שבפלורידה, שם הוא קלע סך הכל 57 שלשות והעמיד ממוצעים של 28.4 נקודות ו-4 חטיפות למשחק. כאשר סיים את הלימודים בתיכון, היה וולדן מקום ראשון בקלעי כל בזמנים של התיכון עם 1,647 נקודות ומקום ראשון גם בחטיפות. ההופעה הטובה ביותר שלו הייתה בגמר האזורי בשנת 2009 שבו הוא קלע 38 נקודות נגד מלבורן.

קריירת מכללות

וולדן החל את קריירת המכללות שלו באוניברסיטת סטטסון, שם הוא פתח בכל 24 המשחקים בהם שיחק והעמיד ממוצעים של 12.0 נקודות, 3.3 ריבאונדים, 3.3 אסיסטים ו-2.3 חטיפות למשחק. לאחר עונת 2010/2011, הוא הועבר לאוניברסיטת מזרח פלורידה אבל לא שיחק במהלך העונה עקב פציעה.
לאחר מכן, הועבר וולדן לאוניברסיטת מזרח קנטקי, שם שיחק את שלושת שנות הקולג' האחרונות שלו. בשנת 2014 וולדן העמיד ממוצעים של 23.3 נקודות, 3.7 חטיפות ב-66 אחוזים מהשדה ונבחר ל-MVP. בעונתו האחרונה במכללה, הוא העמיד ממוצעים של 18.6 נקודות, 4.0 ריבאונדים, 3.8 אסיסטים ו-3.1 חטיפות ב 34.6 דקות למשחק.

קריירה מקצועית

לאחר שלא נבחר בדראפט ה-NBA בשנת 2015, הצטרף וולדן לבוסטון סלטיקס עבור ליגת הקיץ של ה-NBA שבה הוא עמד על 2.0 נקודות, 2.5 ריבאונדים, 2.5 אסיסטים ו-3.5 חטיפות ב -16.5 דקות למשחק. ב-25 בספטמבר 2015, הוא חתם בבוסטון סלטיקס. ב-24 באוקטובר לאחר שהופיע בארבעה משחקי קדם עונה בלבד, בוסטון סלטיקס ויתרו על וולדן, וב-31 באוקטובר הוא הועבר למיין רד קלאוס מליגת הפיתוח של ה-NBA כשחקן של בוסטון סלטיקס. וולדן הצטרף שוב לבוסטון סלטיקס לליגת הקיץ של ה-NBA בשנת 2016 שם לא הרבה להרשים.
ב-17 ביולי 2016, חתם וולדן בקבוצה הבלגית אוסטנדה.
ב-26 ביולי 2017, הגיע וולדן לישראל וחתם בהפועל חולון לעונה. ב-5 בדצמבר 2017 קלע וולדן שיא קריירה של 31 נקודות, עם 9 מ-13 מהשדה, בניצחון 94-90 על אולדנבורג. שלושה ימים לאחר מכן, וולדן נבחר ל-MVP של המחזור בליגת האלופות. וולדן זכה עם חולון בגביע המדינה על חשבון מכבי תל אביב, וכן עזר לחולון להגיע לגמר הליגה שם הם הפסידו למכבי תל אביב. ב-32 משחקים ששיחקו בעונת 2017/2018 (בליגה הישראלית ובליגת האלופות), קלע וולדן 10.4 נקודות, 3 ריבאונדים, 2.6 אסיסטים ו-1.8 חטיפות למשחק.
ב-11 ביולי 2018, חתם וולדן על הארכת חוזהו לשנה עם הפועל חולון.
ב-24 ביולי 2019 חתם בפרטיזן בלגרד מליגת העל הסרבית, המתמודדת גם במפעל היורוקאפ ובליגה האדריאטית.
כנופיית הארבעה

התגבשות הקבוצה

הקבוצה הונהגה על ידי ג'יאנג צ'ינג, והורכבה משלושה אנשים שנחשבו עוזריה הקרובים, זאנג צ'ונצ'יאו, יאו וניואן וואנג חונגוון. שניים נוספים, קאנג שנג ושיה פוג'י, מתו לפני מאו ושמם נמנה בדיעבד עם חברי ה"כנופיה". צ'ן בודא ובן דודו של מאו נחשבו לבעלי ברית קרובים של הקבוצה.
רוב החוקרים המערביים מאמינים שמנהיגי מהפכת התרבות היו קבוצה רחבה, שמנתה יותר מארבעה או שמונה אנשים, ועיקרם היו חברי קבוצת מהפכת התרבות. הבולט בהם הוא לין ביאו, עד מותו בתאונת מטוס ב-1971. צ'ן בודא נחשב לעיתים כחבר בסיעתו של לין יותר מאשר כחבר בסיעתה של ג'יאנג, מנהיגת "כנופיית הארבעה".

המשפט

משפטם של הארבעה החל רק 4 שנים לאחר מכן, בשנת 1980, והוא שימש המשך תיאטרלי להתקפה התקשורתית על הארבעה כאשר התובע הציג את הנאשמים כאשמים הבלעדיים במהפכת התרבות. היה זה משפט ראווה מתוקשר בו הואשמו הנאשמים והורשעו בפעילות נגד המפלגה. במשפט  טענה ג'יאנג  כי "הייתי כלבתו של היו"ר מאו. מה שהוא אמר לנשוך, נשכתי". היא הייתה היחידה שטרחה לטעון בזכות עצמה, כשאף פרצה לעיתים בבכי. על שניים מארבעת הנאשמים נגזרו עונשי מאסר של 20 שנה ועל ג'יאנג צ'ינג וזאנג צ'ונקיאו נגזר עונש מוות, שלאחר מכן הומר למאסר עולם. הם נדרשו גם לעשות ביקורת עצמית בפני המפלגה. ג'יאנג-צ'ינג ריצתה מאסר זה עד להתאבדותה בתלייה בשנת 1991 בזמן טיפול בבי"ח.

משמעות המשפט

האשמה ישירה של מאו בעשור הזוועה שעבר על סין הייתה עלולה לפגוע אנושות בלגיטימיות של המפלגה, ובכך לפגוע ביכולת של המפלגה לשקם את סין. לפיכך היה צורך למצוא אשמים מסביבתו הקרובה של מאו, במטרה להפנות את האש לבודדים ולאפשר יצירת מורשת נבדלת של מאו, שעד אז יצר זהות כמעט מלאה בין מורשתו למורשת המפלגה. ביוני 1981, במליאה ה-6 של הוועד המרכזי ה-11 לאחר המשפט, נקבעה עמדתה הרשמית של המפלגה הקומוניסטית הסינית. ההחלטה קבעה שמאו היה אחראי לפרוץ מהפכת התרבות ולזוועותיה, אך בהתאם לתוצאות המשפט, הפנתה חלק מהאשמה על המעשים בפועל לאנשים אחרים: ההחלטה קבעה שמעשי מאו היו "טעות", להבדיל מה"פשעים" של כנופיית הארבעה. בהתאם לכך, השתמע מההחלטה שמאו אינו פושע ושהטעויות שלו נבעו מכוונות טהורות. להבדיל מכך, ג'יאנג-צ'ינג והכנופיה שלה נחשבו לפושעים שפעלו לטובת עצמם ושהזיקו לעם הסיני ביודעין. המסקנה של המליאה הייתה שלמרות הטעויות החמורות שמאו עשה, תרומתו בשנים שלפני מהפכת התרבות עולה בהרבה על הנזק שגרם במהלך מהפיכת התרבות.

שימוש בכינוי

כנופיית הארבעה (באנגלית: Gang of Four, או בקיצור GoF) הוא גם הכינוי שניתן לאריך גאמה, ריצ'רד הלם, רלף ג'ונסון וג'ון ויליסידס, מחברי הספר החשוב בהנדסת תוכנה: Design Patterns - Elements of Reusable Object-Oriented Software. הם קיבלו את שמם, כמובן, מ"כנופיית הארבעה" המקורית. בהקשר שונה, ניתן הכינוי גם לארבעת פורשי הלייבור בבריטניה בתחילת שנות ה-80: דייוויד אוון, רוי ג'נקינס, ויליאם רוג'רס ושירלי ויליאמס, אשר הקימו את המפלגה הסוציאל-דמוקרטית הבריטית. שם זה הושאל גם כשמה של להקת פוסט-פאנק בריטית.
Monday.com

מוצר

המוצר של החברה, שנקרא כשמה, Monday.com, הוא פלטפורמת אפליקציות אינטרנט ומובייל לניהול משימות, כולל מעקב אחר פרויקטים, שירות לקוחות, תקשורת פנים-ארגונית, אופרציה משרדית וניהול אסטרטגי. המוצר ניתן להתאמה אישית כך שיתאים למגוון רחב של פעילויות עסקיות, כולל מו"פ, שיווק, מכירות, ניהול מוצר וניהול לקוחות.
מאנדיי פועלת במודל תוכנה כשירות.
המוצר החל את דרכו בשנת 2010 ככלי פנימי בחברה הישראלית ויקס. בפברואר 2012 המוצר יצא מויקס, והוקמה חברה נפרדת המתבססת עליו, שנקראה daPulse.

עובדים ולקוחות

נכון ליולי 2019, החברה מעסיקה כ-265 עובדים בניו יורק, שבארצות הברית ובישראל (מתוכם כ-210 במרכז הפיתוח שנמצא בישראל); ומשרתת כ-80,000 ארגונים מכ-200 סקטורים שונים. יותר ממחצית המשתמשים החודשיים משתמשים בתוכנה מדי יום. לקוחות בולטים של החברה הם: פיליפס, קרלסברג, ערוץ דיסקברי, WeWork, מקדונלד'ס ואובר.

גיוסי הון

במהלך השנים 2012–2019 גייסה החברה במצטבר כ-234 מיליון דולר ממשקיעים בארבעה סבבי גיוס, מתוכם 150 מיליון דולר, בגיוס הרביעי, ביולי 2019, על בסיס הערכת שווי של 1.9 מיליארד דולר, ובכך הכפילה פי 4 את שווייה המוערך בתוך כשנה, והפכה לחברה הפרטית בעלת השווי שוק המוערך הגבוה ביותר בישראל לפי הרשימה של CB Insights. את הסבב הובילו קרן ספייר ונצ'רס (Sapphire Ventures) והשתתפו בו גם המשקיעות המילטון ליין (Hamilton Lane), קרן וינטג' (Vintage) והרבורווסט פרטנרס (HarbourVest Partners) וקרן ION.
פאלאצו גרימאני די סנטה מריה פורמוזה

היסטוריה

המבנה נבנה בראשית המאה ה-16 כארמון מגוריו של הדוג'ה אנטוניו גרימאני. יורשיו שיפצו את המבנה בין השנים 1532–1569 בתכנונו של מיקלה סנימיקלי. לאחר מותו של סנימיקלי הושלם השיפוץ בשנת 1575, בתכנונו של ג'ובאני רוסקוני. את שער המבנה עיטר אלסאנדרו ויטוריה.
המבנה בנוי בסגנון אופייני סביב חצר פנימית. חזית המבנה המעוטרת בחלונות מקושתים מצופה שיש.
החדר הידוע במבנה הוא חדר הדגים (Sala di Psiche) שנבנה בשנת 1540 לערך, ועוטר בפרסקאות מעשה ידי פרנצ'סקו מנצוקי, קאמילו מאנטוואנו ופרנצ'סקו דה רוסי.
תערוכת רכב

תערוכת רכב היא אירוע ציבורי המשמש להצגה של דגמי מכוניות עדכניים, השקה של דגמים חדשים והצגת דגמי קונספט. בתערוכות לוקחים חלק רכב נציגי תעשיית הרכב, יצרנים, סוחרים, עיתונאי רכב והן פתוחות גם לציבור הרחב המתעניין בנושא ומהוות אמצעי קידום מכירות מרכזי בענף. מרבית התערוכות הגדולות מתקיימות אחת לשנה. חמש התערוכות המרכזיות והיוקרתיות מתקיימיות בפרנקפורט, ז'נבה, דטרויט, פריז וטוקיו.
חלק ניכר מתערוכות הרכב בעולם מאורגנות על ידי הארגון הבינלאומי של יצרני הרכב (OICA) .

היסטוריה

תערוכת הרכב הראשונה התקיימה בשנת 1898 בפריז. המציגים בתערוכה נדרשו להוכיח את יכולותיהם של הרכבים על ידי כך שינהגו מורסאי לפריז. בנובמבר 1900 התקיימה תערוכת רכב במדיסון סקוור גארדן בה הוצגו 31 דגמים חדשים של מכוניות. זאת לא הייתה תערוכת הרכב הראשונה שהתקיימה בארצות הברית, אך נחשבת לתערוכת הרכב המודרנית הראשונה. הצופים נדרשו לשלם עבור כרטיס כניסה 50 סנט (שווה ערך ל-13 דולר במונחים של שנת 2010). למרות המחיר, שנחשב לגבוה, השתתפו בתערוכה כ-10,000 איש.
בשנת 1905 התקיימה לראשונה תערוכת ז'נבה בה השתתפו 37 יצרנים וכ-17,000 צופים. שנתיים לאחר מכן התקיימה תערוכה בדטרויט.
מצר מאתה

גילוי המצר

המצר התגלה בשנת 1832 על ידי המשלחת הבריטית בהנהגת ג'ון ביסקו. ביסקו חשב כי מדובר במפרץ ולא במצר. האזור נחקר גם על ידי המשלחת הצרפתית הרביעית לאנטארקטיקה (שחקרה את אנטארקטיקה בין השנים 1910–1908) בהנהגת ז'אן-באטיסט שארקו.
המשלחת הבריטית אל ארץ גראהאם שחקרה את האזור בפיקודו של ג'ון רימיל בין השנים 1934–1937, גילתה שמדובר במצר ים, ולא במפרץ.

מקור השם

שארקו קרא למפרץ "מפרץ מאתה", על שמו של סגן אדרה מאתה (André Matha) שהיה סגנו בפיקוד על המשלחת הצרפתית השלישית לאנטארקטיקה (שחקרה את אנטארקטיקה בין השנים 1903 - 1905).
לאחר מיפוי האזור על ידי המשלחת הבריטית, שונה השם לשמו הנוכחי - "מצר מאתה" (לאור ההבנה כי מדובר במצר ולא במפרץ).

לקריאה נוספת

• John E. G. Raymont, Phytoplankton: Plankton and Productivity in The Oceans, Volume 1, P 273
• Naval Institute Proceedings, Volume 87, PP 65 - 66
• Charles Neider, Beyond Cape Horn: Travels in the Antarctic, P 188
ילד שמנת

ילד שמנת (בתחילה – ילד תנובה) הוא כינוי ישראלי הלועג לילד או לבן נוער שצמח אצל משפחה מבוססת ובסביבה מפנקת, גדל בתנאי שפע ואינו יודע מחסור ודאגות פרנסה מהם. כינוי זה משמש שם גנאי למי שהורגל בילדותו לחיי רווחה ומותרות, ודומה ל"נולד עם כפית זהב (כסף) בפה".
מקור הביטוי בתקופת הצנע של שנות ה-50, אז התייחס הביטוי, בגלגולו המקורי ילד תנובה, בעיקר לילדי ההתיישבות העובדת (קיבוצים ומושבים, בשונה מילדי היישובים העירוניים) אשר נחשבו, גם אם לא על בסיס עובדתי, לילדים בריאים הנהנים ממזון טוב הכולל גם מוצרי חלב כמו שמנת.
בית הכנסת של אינגווילר

היסטוריה

המבנה הוקם ב-1822, על יסודות טירת הרוזן פון ליכטנברג, והורחב בשנת 1891. כיפת הנחושת של בית הכנסת, הבנויה בסגנון מזרחי, מתוארכת לשנת 1913.
במפקד אוכלוסין שנערך ב-1861 הקהילה היהודית במקום מנתה 399 איש, אך כיום היא מסתכמת באנשים בודדים.
אלפרד ורנר

כלל האוקטט

ב-1893 ורנר הראה כי מספר האטומים המקושרים לאטום מרכזי, "מספר הקואורדינציה", הוא לעיתים קרובות ארבעה, או שישה, ומגיע לעיתים רחוקות יותר עד שמונה. בעקבות גישה זו, הציע ב-1904 ריכרד אבג (Abegg) את הכלל הידוע כיום ככלל אבג, לפיו ההפרש בין הערכיות החיובית ביותר לשלילית ביותר של יסוד הוא בדרך כלל שמונה. כלל זה שימש מאוחר יותר את גילברט נ. לואיס, כאשר הציע, בשנת 1916, את כלל האוקטט בתאורית האטום הקובייתי (cubical atom) שלו.
לואיז מארי אדלייד דה בורבון, דוכסית אורליאן

ביוגרפיה

לואי פיליפ נולד ב-13 במרץ 1753 במלון טולוז, פריז, ללואי ז'אן מארי דה בורבון, דוכס פנתייבר ולמריה תרזה פליסיטס ד'אסטה, בתם של פרנצ'סקו השלישי ד'אסטה, דוכס מודנה ושארלוט אגליי ד'אורליאן. בשנת 1768 מת אחיה לואי אלכסנדר, נסיך למבל, ובעבקות כך הפכה לואיז מארי אדלייד ליורשת של אביה, שהיה האנשים העשירים ביותר בצרפת.
ב-6 ביוני 1769 התחתנה לואיז מארי אדלייד עם לואי פיליפ ז'וזף, דוכס שארטר בקפלה של ארמון ורסאי. לואיז מארי אדלייד הביאה עמה נדוניה של 6 מיליון ליגרים, והכנסה שנתית של 240,000 ליברות (מאוחר יותר היא גדלה ל-400,000 ליברות), כמו גם קרקעות, תארים, מגורים ורהיטים.
בחודשים הראשונים לנישואיהם חיו בני הזוג ביחד, אך עד מהרה חזר לואי פיליפ לחיי הליברטיניזם שנהג בהם לפני נישואיו. הוא היה רודף נשים ידוע, כמו כמה מאבותיו, כגון לואי הארבעה עשר ופיליפ השני, דוכס אורליאן, והיו לו כמה ילדים לא חוקיים.
במהלך הקיץ של 1772, הדוכס החל את הקשר הסודי שלו עם אחת מבנות הלוויה של אשתו, סטפני פליציט, רוזנת דה ז'אנליס, אחייניתה של מאדאם דה מונטסון, אשתו המורגנטית של אביו של לואי פיליפ. בתחילה הקשר ביניהם היה מלא התלהבות, אולם הקשר התקרר בתוך כמה חודשים, ובאביב 1773 דווח על ניתוק הקשר ביניהם. לאחר שהפרשה הרומנטית ביניהם הסתיימה, מאדאם דה-ז'אנליס נותרה בשירותה של אשתו מארי-אדלייד בפאלה-רויאל, ונותרה ידידה נאמנת לדוכס ולדוכסית. שניהם העריכו את האינטליגנציה שלה, ובשנת 1779 היא הפכה לאומנת הבנות התאומות של בני הזוג.
במהלך המהפכה הצרפתית תמך לואי פיליפ ביעקובינים, בעוד לואיז מארי אדלייד התנגדה לדעותיו, ובשל כך נפרדו השניים, והיא עברה להתגורר עם אביה. באפריל 1793 ערק בנה של לואיז מארי אדלייד - לואי פיליפ, דוכס שארטר יחד עם גנרל דומוריז לצבא האוסטרי, ובעקבות כך נעצר בעלה לואי פיליפ יחד עם שאר בני משפחתו שהיו בצרפת. בשל מצבה הבריאותי לא נכלאה לואיז מארי אדלייד, והיא הוחזקה במעצר בית בטירת אביה שמת חודש קודם לכן. ב-2 בנובמבר 1793 נערך משפטו של לואי פיליפ שבו הוא הואשם בבגידה, ולאחר שנמצא אשם, הוא הוצא להורג ב-6 בנובמבר.
בשנת 1796 שוחררו לואיז מארי אדלייד ושני בניה והם התגוררו בפריז, אולם בשנת 1797 היא גורשה לספרד יחד עם גיסתה בתילד ד'אורליאן בשנת 1814 חזרה לואיז מארי אדלייד לצרפת במהלך הרסטורציה, וב-23 ביוני 1821 היא מתה בטירתה באיברי-סיר-סן כתוצאה מסרטן השד.
בשנת 1830 הודח שארל העשירי, מלך צרפת במהלך מהפכת יולי, ובנה לואי פיליפ הוכתר כלואי פיליפ, מלך הצרפתים.
ניוון מיקסומטי

נִוּוּן מִיקְסוֹמָטִי (Myxomatous degeneration) הוא תהליך ניווני של היחלשות רקמת חיבור. מונח זה משמש בעיקר בהקשר של צניחה של המסתם הצניפי.
הניוון המיקסומטי נלווה להצטברות של דרמטאן סולפט, גליקוזאמינוגליקן הנמצא במטריצה החוץ-תאית של המסתם. המנגנון המדויק אינו ידוע לאשורו.
במקרים רבים הניוון המיקסומטי מוגבל למסתם הצניפי ויש לו מהלך שפיר. כאשר הניוון נקשר במחלות סיסטמיות, כגון תסמונת מרפן, הניוון הוא נרחב יותר ומערב את מסתמי הלב האחרים. המסתמים אז עלולים לאבד מצורתם ולגרום לאי-ספיקה שלהם, כפי שקורה באי-ספיקת מסתם אבי העורקים. צניחה של המסתם הצניפי, הנגרמת בשל ניוון מיקסומטי, היא הסיבה השכיחה ביותר לאי-ספיקת המסתם הצניפי במדינות מתפתחות.
תזמורת צועדת

תזמורת צועדת היא תזמורת המורכבות בעיקר מכלי נשיפה וכלי הקשה, כלים ניידים, בהם ניתן לנגן בעת צעידה. מקובל לכנות תזמורת אלה "תזמורות מארש" ואת המוזיקה שהן מנגנות "מארשים", שמות אלה נגזרים מהשם הצרפתי לשיר לכת - Chanson de marche.

היסטוריה

תזמורות צועדות היו הבידור ההמוני הראשון בארצות הברית. התזמורות הופיעו בפארקים, ברחובות ראשיים ובטקסים חשובים. מרבית הנגנים הגיעו מתזמורות הצבא שהיו חלק חשוב ממנו בתקופת מלחמת האזרחים האמריקנית.
המוזיקה שניגנה תזמורת המארש הייתה לעיתים תובענית מבחינה טכנית, ושאבה חלק מגישתה מהמסורת המוזיקלית האירופית.
הנגישות של תזמורות אלה, שהופיעו בחוצות, תרמה לפופולריות שלהן.
ג'ון פיליפ סוזה נחשב למנצח הגדול של תזמורות המארש, הוא כתב 182 מארשים, בהם מספר מארשים שזכו לפרסום רב.
בישראל פועלות 2 תזמורות צועדות: תזמורת צה"ל ותזמורת משטרת ישראל.
אוניברסיטת פיונגיאנג ללימודי חוץ

היסטוריה

במהלך שנת 1949, נוסדה באוניברסיטת קים איל-סונג (האוניברסיטה הראשונה בקוריאה הצפונית) המחלקה ללימודי שפות. בהמשך, בשנת 1964 המחלקה התנתקה מאוניברסיטת קים איל-סונג לשם יצירת אוניברסיטה חדשה, המתמקדת בתחום לימודי השפה - אוניברסיטת פיונגיאנג ללימודי חוץ. 
אף שאוניברסיטת פיונגיאנג ללימודי חוץ לא נהנית מהמוניטין היוקרתי של אוניברסיטת קים-איל סונג, הנחשבת לאוניברסיטה המובילה בקוריאה הצפונית, וכחממה לגידול דור המנהיגים הבא של המדינה, מרבית בוגרי האוניברסיטה ללימודי חוץ מועסקים בהמשך במערך הדיפלומטי של קוריאה הצפונית, או באחד משירותי המודיעין שלה.

מחלקות האוניברסיטה

באוניברסיטה קיימות פקולטות נפרדות ללימוד ארבעת השפות הבאות: אנגלית, רוסית, סינית ויפנית. בנוסף, פועלת באוניברסיטה גם "המכללה לשפות אתניות", בה מועברים קורסים ללימוד 18 שפות נוספות, ביניהן צרפתית, ספרדית, ערבית, תאית, אורדו, חמרית, פולנית ואיטלקית.
נכון לשנת 2018, האוניברסיטה כוללת קורסים ללימוד 22 שפות:
סינית, רוסית, יפנית, הונגרית, ערבית, מלאית, חמרית, תאית, לאית, פרסית, הינדית, אורדו, אנגלית, גרמנית, בולגרית, צ'כית, פולנית, צרפתית, איטלקית, פורטוגזית, רומנית, וספרדית.
זמנים (כתב עת)

זמנים הוא רבעון להיסטוריה הרואה אור מטעם בית הספר להיסטוריה של אוניברסיטת תל אביב, המחלקה להיסטוריה, פילוסופיה ומדעי היהדות של האוניברסיטה הפתוחה, מרכז זלמן שזר לתולדות ישראל והחברה ההיסטורית הישראלית.
כתב העת נוסד באוניברסיטת תל אביב בידי צבי יעבץ, שאול פרידלנדר וחיים שקד בשנת 1979, ויצא אור באמצעות הוצאת זמורה ביתן. החל מגיליון מספר 86 (2004) מתפרסם כתב העת במסגרת שותפות הגופים השונים הנוכחית, והוא יוצא לאור באמצעות האוניברסיטה הפתוחה. נכון ל-2018 העורכים הם פרופ' גדי אלגזי, פרופ' מירי שפר-מוסנזון (שניהם מאוניברסיטת תל אביב) ופרופ' גיא מירון (מהאוניברסיטה הפתוחה). קודם לכן ערכו את כתב העת  עדית זרטל, נעמה שפי, מרים אליאב-פלדון ואיריס רחמימוב מאוניברסיטת תל אביב.
כתב העת אינו מגביל את עצמו להיבט מסוים, נושאי, גאוגרפי, תקופתי או אחר, של חקר העבר, ואף על פי שעניינו הוא ההיסטוריה, לא רק היסטוריונים כותבים בו. "זמנים" מתאפיין בנגישות גבוהה לקהל רחב, המושגת באמצעות צירוף תמונות רבות וויתור על הערות שוליים. זאת, ללא פשרות אקדמיות, שכן מדובר בכתב עת מקצועי שמיטב החוקרים מהדיסציפלינות השונות משתמשים בו כאכסניה למאמריהם.
בכתב העת מופיעים מאמרים, ביקורות ספרים וכן תעודות וניתוחן. לעיתים קרובות מוקדש גיליון לנושא מסוים, או לחלופין, מופיע בו מקבץ ערכים נושאי לצד מאמרים אחרים.
ברדלס מזרח אפריקני

תפוצה

הברדלס המזרח אפריקני מצוי בדרום סומליה, קניה, טנזניה ואוגנדה. כמו רוב תת-המינים גם הוא מצוי בסכנת הכחדה ומספר הפריטים איננו ידוע.

מזון

טרפו של הברדלס המזרח אפריקני הוא צבאי תומסון, מכרסמים, ארנבות וכדומה.
קורפוס האוויר השמיני (לופטוואפה)

היסטוריה

הקורפוס הוקם באופלן ב-19 ביולי 1939, ולחם בעיקר בחזית המזרחית. הקורפוס ניהל את הרכבת האווירית לסטלינגרד החל מדצמבר 1942 ועד לפברואר 1943, הרכבת כשלה באופן נחרץ וגזרה את גורלה של הארמייה השישית של פאולוס שהייתה נצורה בעיר. היחידה התמזגה ב-28 באפריל 1945 עם הפיקוד האווירי האזורי ה-8, והפכה לפיקוד חיל-האוויר השמיני.
Reputation

הוצאה

ב-18 באוגוסט 2017, מחקה סוויפט את הפוסטים שלה מכל הרשתות החברתיות, כולל אתר האינטרנט שלה, מה שעורר סערה בקרב מעריציה. מספר ימים לאחר מכן, היא העלתה סדרת סרטונים של נחשים, שמתייחסים לסכסוכים מתוקשרים שהיו לה עם קניה וסט, קייטי פרי, קלווין האריס וקים קרדשיאן בשנה החולפת. ב-23 באוגוסט הודיעה סוויפט בחשבון האינסטגרם שלה על האלבום וחשפה את עטיפת האלבום ותאריך יציאתו. הסינגל הראשון מתוך האלבום, "Look What You Made Me Do", יצא ב-25 באוגוסט 2017. ב-2 בספטמבר פרסמה סוויפט באינסטגרם פרסומת טלוויזיה בה מושמע השיר השני שלה, "...Ready for It?". השיר יצא כסינגל ב-3 בספטמבר 2017.
ב-9 בנובמבר 2017, דלף האלבום לכל אתרי האינטרנט.

The Reputation Secret Sessions

במהלך חודש אוקטובר, ערכה סוויפט מפגשי האזנה מוקדמת ל-Reputation. סוויפט קיימה מפגשים בלונדון, לוס אנג'לס, נאשוויל ובערים נוספות. למפגשים הוזמנו מעריצים שלא ידעו שהם עומדים לפגוש את סוויפט. במפגשים היא חילקה למעריציה עוגיות, והם האזינו יחד לאלבום כחודש לפני צאתו. ב־7 בנובמבר, העלתה הזמרת לערוץ היוטיוב האישי שלה סרטון הנושא את השם "The Reputation Secret Sessions" (תרגום חופשי: "מוניטין" המושבים הסודיים) בו מוצגים קטעים מהמפגשים.

מהדורת המגזין המיוחדת

ב-25 באוגוסט, הוצע למכירה בטארג'ט בלבד, מהדורה מיוחדת של Reputation המלווה במגזין מיוחד הכולל 14 צילומי פורטרטים, 20 תמונות אישיות, 23 תמונות מיצירת הקליפ לשיר "Look What You Made Me Do", שני ציורים של סוויפט, פוסטר מיוחד של טארג'ט, שירה מאת סוויפט ו-16 דפים צבועים בצבעי מים על ידי סוויפט עם מילים בכתב ידה. קיימת גרסה נוספת עם אותו התוכן במינונים שונים. החבילה כוללת את המגזין ואת האלבום, היא תגיע לארץ בחודש דצמבר.

סינגלים

ב-25 באוגוסט 2017, יצא השיר "Look What You Made Me Do" כסינגל הראשון מתוך האלבום. השיר זכה להכי הרבה הזרמות ב-Spotify ביממה, וטיילור סוויפט הפכה לזמרת שהגיעה למקום הראשון ב-iTunes באמריקה בזמן הקצר ביותר, ותוך שבוע הגיע למקום הראשון במצעד ה-Billboard Hot 100. 
ב-27 באוגוסט 2017 הוצג הקליפ הרשמי של השיר, שעוסק בסכסוכים מתוקשרים של טיילור עם קניה וסט וקייטי פרי, בבכורה עולמית בטקס פרסי ה-VMA של MTV, בנוכחותם. הקליפ נצפה על ידי 43.2 מיליון צפיות ביוטיוב בתוך 24 השעות הראשונות משחרורו, ושבר את שיא ה-27.7 מיליון צפיות של אדל עם השיר "Hello" ב-2015.
ב-3 בספטמבר פרסמה טיילור סוויפט את השיר "...Ready for It?" בתור סינגל שיווקי. ב-19 באוקטובר פרסמה סוויפט את "Gorgeous" בתור הסינגל השיווקי השני מתוך האלבום, וכן קליפ המציג את מילות השיר. ב-3 בנובמבר פרסמה סוויפט את "Call It What You Want" בתור הסינגל השיווקי השלישי מתוך האלבום וכן קליפ המציג את מילות השיר.
פרנץ מוריץ פון לאסי

ביוגרפיה

משפחת לאסי הייתה משפחת אצולה ממוצא נורמני, שהתיישבה באירלנד. לאחר הדחתו של המלך הקתולי ג'יימס השני גלתה המשפחה יחד עם היעקוביטים לצרפת.
פרנץ מוריץ נולד ב-21 באוקטובר 1725 בסנקט פטרבורג שברוסיה הצארית, בנם של הרוזן פטר פון לאסי ואשתו מרתה. לזמן קצר שרת בצבא האימפריה הרוסית אולם לאחר מכן עקר לווינה בירת אוסטריה (אז האימפריה הרומית הקדושה), התגייס לצבא האוסטרי וקודם לדרגת קולונל. במהלך מלחמת הירושה האוסטרית שירת בלגניצה ובפיאצ'נצה ולחם בכמה קרבות.
במהלך מלחמת שבע השנים פיקד על הכוחות האוסטרים בקרב ברסלאו, ויחד עם ליאופולד יוזף פון דאון הביסו את הפרוסים בקרב מאקסן. היה מפקד הצבא הכוחות האוסטריים שנשלחו לסייע לרוסים במהלך הקרב על ברלין, בסופו של דבר הביס הגנרל הפרוסי פרידריך וילהלם פון זיידליץ את הכוחות האוסטריים והרוסיים ואילץ אתם לסגת מהעיר. 
ב-24 בנובמבר 1801 מת לאסי בווינה. יום קודם לכן כתב לו הקיסר יוזף השני מכתב שבו הודה לו על שירותיו.
קנגורו אפור מערבי

תיאור

קנגורו אפור מערבי הוא אחד ממיני הקנגורו הגדולים, אך קטן מן הקנגורו האדום והקנגורו האפור המזרחי. משקלו נע בין 28–54 קילוגרמים, אורך גופו מגיע עד מטר, עם זנב של 80–100 סנטימטרים, וגובהו 1.3 מטר. בקנגורו מתקיימת תופעת הדו-צורתיות זוויגית כאשר הזכר גדול פי שניים מן הנקבה. לקנגורו פרווה עבה, גסה, עם צבע הנע בין אפור בהיר לחום. צבע גרונו חיוור, וכך גם צבע החזה והבטן. על פניו צומחים שערות עדינות רבות יותר מאשר אצל שאר מיני הקנגורו. שריריו מפותחים היטב, ומאפשרים לבעל החיים לזנק עד 12 מטרים בקפיצה אחת, ולהגיע למהירות של 60 קמ"ש.

אקולוגיה והתנהגות

כמו שאר מיני הקנגורו, מין זה פעיל בעיקר בלילה ובשקיעה. הוא ניזון בעיקר מעשבים, אך גם משיחים בעלי עלים ומעצים נמוכים. לזכרים הבוגרים ריח נלווה הדומה לתבלין הקארי, עובדה שזיכתה מין זה בכינוי "מסריח".

תוחלת חיים

תוחלת החיים המקסימלית של קנגורו אפור מערבי החי בטבע היא לא יותר מעשר שנים, אך בשבי הוא מסוגל להגיע ללמעלה מעשרים שנה.

רבייה והתפתחות

הקנגורו חי בקבוצות של עד 15 פרטים. הנקבות מגיעות לבגרות מינית בסביבות 20–36 חודשים, ואילו הזכרים בין 20–72 חודשים. בעונת הרבייה בהזכרים מתחרים על הנקבות. במהלך תחרויות "אגרוף" אלה, הם נועלים את הידיים ומנסים לדחוף האחד את השני. בדרך כלל, משתתפים בתחרויות אלה רק הזכרים החזקים בחברי הקבוצה. למין זה אין עונה מיוחדת לרבייה והם מתרבים בכל ימות השנה, אך שיא העונה היא בתקופת האביב והקיץ. תקופת ההריון אורכת 30–31 ימים, כשבסופה התינוק זוחל אל תוך הכיס, נצמד לפטמה ונשאר בכיס לתשעה חודשים. לאחר שהוא יוצא מהכיס, הוא ימשיך לינוק חלב מכיס האם תשעה חודשים נוספים.

טקסונומיה

הקנגורו היה ידוע בעבר כבר לילידי אוסטרליה האבוריג'ינים. עבור האירופאים, קנגורו אפור מערבי היה נתון זמן רב בבלבול טקסונומי, לעיתים אפילו קומי, למשך כמעט 200 שנה. לראשונה צוין על ידי מתיישבים אירופאים כאשר מגלה הארצות החוקר מתיו פלינדרס נחת על אי קנגורו בשנת 1802. פלינדרס צד כמה קנגורים למזון, אלא שהוא הניח כי מדובר בקנגורו אפור מזרחי שהיה כבר ידוע אז למדע. ב-1803 חוקרים צרפתים לכדו מן האי כמה מהם והובילו אותם לפריז. שם שהו בגן החיות של פריז במשך כמה שנים. בסופו של דבר, חוקר ממוזיאון פריז להיסטוריה של הטבע הבחין בעובדה שמין זה שונה בעצם מן המין המזרחי, ובשנת 1817 קיבל הקנגורו את שמו הרשמי המדעי, Macropus fuliginosus. עם זאת, מסיבות לא ברורות תואר הקנגורו כנפוץ באי טסמניה.
הנושא ירד מהפרק למשך מאה שנים, ורק בשנת 1917 החוקרים הבינו שהקנגורו שתואר כחי בטסמניה הוא למעשה אותו קנגורו מזרחי הנפוץ בדרום-מזרח אוסטרליה. רק בשנות התשעים התפתחה ההבנה הנוכחית והמינים השונים סווגו סופית.